Unde ar fi trebuit să ajungă drogurile de un milion de euro scoase din pământ, cu sapa, din curtea unei case din Giurgiu
Cocaină de un milion de euro, canabis și hașiș, toate erau îngropate în curtea unei case din județul Giurgiu.
Potrivit autorităților, stupefiantele, porționate în calupuri mari, urmau să fie distribuite în București și în localitățile din jurul Capitalei.
Trei suspecți au fost arestați preventiv pentru trafic de droguri de mare risc. Unul dintre aceștia ar fi fiul unui profesor universitar.
Stupefiantele erau îngropate în curtea unei case din Mihăilești-Giurgiu. Polițiștii au scos cu sapa 14 kilograme de cocaină și aproape un kilogram de canabis și hașiș.
Stupefiantele valorează pe piața neagră cel puțin un milion de euro, estimează DIICOT.
Substanțele erau înfoliate, porționate în calupuri și băgate în cutii. Curtea este destul de retrasă și se află pe marginea lacului Mihailești.
Proprietarul locuinței ar fi un bărbat de aproximativ 40 de ani, iar în zona în care erau ascunse drogurile a montat cel puțin patru camere de supraveghere. Vecinii spun că are și o șalupă cu care obișnuia să se plimbe pe lac.
Marfa ar fi intrat prin vestul țării
Complicii proprietarului casei ar fi doi bărbați de 40, respectiv 65 de ani. Anchetatorii susțin că cei trei ar fi adus drogurile din Belgia sau Olanda și ar fi intrat cu marfa prin vestul țării.
Ar fi fost la început în afacerea cu stupefiante și încercau să își formeze o piață de desfacere. Deocamdată le vindeau în cantități mari altor dealeri.
Polițiștii și procurorii de la Crimă Organizată susțin că indivizii dețineau și vindeau drogurile încă de la începutul anului. Substanțele ajungeau în mediile înalte din centrul și nordul Capitalei, dar și în județele Ilfov și Giurgiu.
Gruparea era relativ nouă, mai spun anchetatorii, deși unul dintre suspecți mai fusese condamnat odată pentru trafic de droguri. De altfel, în această locuință au fost găsite mai multe cântare de mare precizie, țigarete confecționate artizanal, dar și râșnițe pentru canabis.
Cei trei au fost arestați preventiv pentru 30 de zile. Ei sunt cercetați pentru trafic de droguri de mare risc.